भरतपुर। इसे ममता कहें या कुदरत का करिश्मा, जिस बेटी के लिए मां दो साल पहले वर ढूंढने के दौरान जहरखुरानी का शिकार होकर मानसिक संतुलन खो बैठी थी, उसकी याददाश्त लौट आई है अौर वह भी उसी बेटी की शादी से ठीक पहले। बेटी की शादी 27 दिसंबर को है। याददाश्त खोने के बाद से अपना घर आश्रम में रह रही थी अलवर की यह महिला संतोष।
यह कहानी है अलवर जिले के तिजारा क्षेत्र के गांव जिभाना निवासी 50 वर्षीया संतोष देवी की। संतोष देवी फरवरी 2014 में अपने पीहर भोपाल बेटी सुमित्रा के लिए वर देखने गई थी। भोपाल में रेलवे स्टेशन पर किसी ने उसे खाने में जहरीला पदार्थ दे दिया था। इससे वह बेहोश हो गई और बाद में उसकी याददाश्त चली गई। संतोष देवी मानसिक संतुलन खोने के बाद लापता हो गई। उसे परिजनों ने खूब ढूंढा। पता नहीं चला। परिजनों ने मान लिया कि अब संतोष को खोजना संभव नहीं, लेकिन कुदरत को कुछ और मंजूर था।
अचानक लौटी याददाश्त
यहां-वहां घूमती संतोष को भरतपुर के अपना घर आश्रम में लाया गया। लंबे समय से वह यहीं थी, लेकिन अचानक 22 दिसंबर को अपनाघर में संतोष देवी की याददाश्त लौट आई। अपना घर संचालक डा.बीएम भारद्वाज ने उसके बताए नाम पते पर जानकारी दी तो पता चला उसी बेटी सुमित्रा की शादी 27 दिसंबर को है। बारात अलवर के ही टपूकड़ा से आएगी। बिछड़ी मां के मिल जाने से शादी का उत्साह कई गुना हो गया है।
बेटा लुक्का सिंह का कहना है कि रब ने जो मेहर की है उसे कह नहीं सकता। मां के दो साल पहले बिछुड़ने पर हमने जो दुख झेला उसे बयां नहीं किया जा सकता, लेकिन अंत भला तो सब भला। सबसे ज्यादा खुशी सुमित्रा को है, जो अभी तक अपने आप को ही मां के बिछुड़ने का दोषी मानती थी।
अगली स्लाइड में जानिए याददाश्त लौटी तो फिर क्या हुआ
फोटो प्रमोद कुमार
hin_Deva hin_Deva hin_Deva hin_Deva hin_Deva hin_Deva mar_Deva